Fadma-nni teɛqel atmaten-is, lakin tezra ara akken i s yehwa ad tehder. Tessen Fadma, tezra-tt d tin ara yessetmenyifen ad temmet, ad tettewagzem cwiṭ cwiṭ wala ad d-ini tidet i watmatenis s uqadum-nni-ines aseṭṭaf. Di sseyin akin, ad asen tini i sebɛa yergazen-nni : nekk d weltma-t-wen, …mačči d taɛeggunt ! tezra iman-is, xas yuɣal weksum-is d amellal, llant aṭas n temsal-niden ur neskiddib ara : tamezwarut yak d idammen , tasa, d wul ; tin ɣer-s, tesked iman-is yagi di lemri, tufa … icenfiren-is mazal-iten kan d ibaṭaṭaḥen, nneqlaben yiwen d akessar wayed d asawen ; inzer-is, d ulac-nni n zik dayem ; ma d acebbub-is, ladɣa, d isɣarennni, d akerṭeṭṭi-nni kan n tzazzatt, almi t teffer ula d nettat am win teffer Fadma winn-is. Ala, ulamek asen tini : d weltma-t-wen.